REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/241-21

14. jun 2021. godine

B e o g r a d

ZAPISNIK

OSME SEDNICE ODBORAZA ZDRAVLjE I PORODICU

ODRŽANE 11. JUNA 2021. GODINE U ŠAPCU

Sednica je počela u 11,00 časova.

Sednici je predsedavao ass. dr sci. med. Darko Laketić, predsednik Odbora.

Sednici su prisustvovali članovi Odbora: Nikola Radosavljević, Svetlana Milijić, Rajka Matović, dr Dragana Barišić, Slađana Nikolić, Nevena Đurić, dr Marko Bogdanović, Milica Nikolić, Nataša Ivanović, dr Vesna Ivković i Borisav Kovačević.

Sednici nisu prisustvovali članovi Odbora: Dragana Branković Minčić, prof. dr Goran Tasić, Sofija Maksimović, dr Emeše Uri, Zagorka Aleksić, niti njihovi zamenici.

Sednici su prisustvovali i gradonačelnik Šapca dr Aleksandar Pajić, načelnik Mačvanskog upravnog okruga Vladan Krasavac, član Gradskog veća za zdravstvo dr Jelena Vikić, direktor Opšte bolnice Šabac dr Slobodan Popović, predstavnik Opšte bolnice Loznica Nadica Polić, direktor Zavoda za javno zdravlje Šabac dr Branko Vujković, direktor Doma zdravlja Šabac dr Jasmina Stanković, direktor Doma zdravlja Koceljeva dr Verica Sofranić, menadžer Doma zdravlja Mali Zvornik Valentina Ristić, predstavnik Doma zdravlja Ljubovijadr Branka Radivojević, direktor Doma zdravlja Vladimirci dr Branko Isailović, direktor Doma zdravlja Loznica dr Branka Krasavac i koordinator za vakcinaciju Ljiljana Ranković, direktor Doma zdravlja Bogatić dr Aleksandar Martinović, predstavnik Doma zdravlja Krupanj dr Milenko Krsmanović i direktor Filijale RFZO u Šapcu Jelena Pavlović.

Na predlog predsednika Odbora, jednoglasno, usvojen je sledeći:

D n e v n i r e d

1. Aktuelna epidemiološka situacija i informisanje o vakcinaciji stanovništva Mačvanskog okruga.

Pre prelaska na razmatranje utvrđenog dnevnog reda, usvojen je, bez primedaba, Zapisnik sedme sednice Odbora, koja je održana 7. maja 2021. godine u Merošini.

**Prva tačka dnevnog reda** - Aktuelna epidemiološka situacija i informisanje o vakcinaciji stanovništva Mačvanskog okruga.

Ass. dr sci. med. Darko Laketić, predsednik Odbora, u uvodnom izlaganju je rekao da je ovu sednicu, van sedišta Narodne skupštine, sazvao saglasno članu 42. stav 4. Poslovnika Narodne skupštine. Pozdravio je prisutne predstavnike Mačvanskog okruga, lokalne samouprave i zdravstvenih ustanova. Zahvalio je Vestminsterskoj fondaciji za demokratiju na podršci Odboru za ovaj oblik rada, kao i gradonačelniku Grada Šapca na dobrodošlici i izrazio nadu da će ova sednica, pored povećanja obuhvata vakcinacijom, doprineti i podizanju nivoa pružanja zdravstvene zaštite u ovom okrugu. Naveo je da se ovaj odbor, saglasno svom delokrugu, propisanim Poslovnikom Narodne skupštine, redovno informiše o aktuelnoj epidemiološkoj situaciji u Republici Srbiji i o tome obaveštava javnost, te da je u tom cilju na sednici održanoj 2. februara ove godine obrazovan Pododbor za praćenje epidemiološke situacije zbog prisustva zarazne bolesti COVID-19, čiji je zadatak, pored ostalog da: prati izvršavanje zakona i drugih akata iz oblasti zaštite stanovništva od zaraznih bolesti; prati epidemiološku situaciju zbog prisustva zarazne bolesti COVID-19; prati rad Vlade, mere koje je odredila, uslove, način sprovođenja, izvršioce i sredstva za sproveđenje radi suzbijanja zarazne bolesti koja u većoj meri može ugroziti stanovništvo Republike Srbije, i čije je sprečavanje i suzbijanje od interesa za Republiku Srbiju; razmatra sve aktivnosti koje organizuju i sprovode organi Republike Srbije, jedinice lokalne samouprave i drugi subjekti, zdravstvene ustanove i fizička lica u cilju zaštite stanovništva od zaraznih bolesti; razmatra posledice pandemije na funkcionisanje zdravstvenog sistema; upoznaje se sa procesom primene mera i sagledava stvarno stanje u okviru radnih poseta na terenu, i to zdravstvenim ustanovama i lokalnim sredinama u Republici Srbiji. Izneo je da se na prvoj sednici Pododbora razmatralo prisustvo različitih sojeva virusa Kovid-19 i da je na tu temu, virusolog prof. dr Aleksandra Knežević objasnila delovanje vakcina na do tada poznate sojeve, iznela prognozu u vezi sa pojavom novih korona sojeva i dala odgovore na druga aktuelna pitanja povodom ove teme. Na drugoj sednici Pododbora gosti su bili epidemiolozi dr Vladan Šaponjić i dr Snežana Plavšić, a razgovaralo se o karakteristikama i efektima vakcina koje su dostupne unašoj zemlji, o dilemama građana i zdravstvenih radnika, kao što su pitanja vakcinisanja trudnica i osoba koje su ranije u anamnezi imale anafilatički šok ili alergije. Na početku vakcinacije stav je bio da trudnice ne treba vakcinisati, ali kako su se pojavili novi sojevi virusa koji napadaju i trudnice, od kojih su neke i preminule, taj stav se promenio. Na osnovu stručne procene, sada je zvaničan stav da trudnice treba da se vakcinišu ''Pfizer-BioNTech'' vakcinom. Istakao je da naši građani na raspolaganju imaju četiri vakcine, što pokazuje ozbiljan pristup države ovom problemu. Zahvaljujući ličnom angažmanu predsednika, naša država je postala lider u pružanju pomoći okruženju, što je osim diplomatskog, pre svega humani gest. Radi bržeg vraćanja uobičajenim životnim aktivnostima bez maske, planirano je vakcinisanje preko 50% od ukupnog broja stanovnika do kraja juna ove godine, a podršku ovom cilju treba da pruže svi zdravstveni radnici, kao i menadžeri u zdravstvu. Polazeći od toga da je Odbor za zdravlje i porodicu radno telo Narodne skupštine, koja je najviše predstavničko telo i nosilac zakonodavne vlasti u Republici Srbiji, apostrofiran je Zakon o zaštiti stanovništva od zaraznih bolesti. Članom 3. ovog zakona, propisano je da je zaštita stanovništva od zaraznih bolesti organizovana i sveukupna delatnost društva sa ciljem sprečavanja i suzbijanja zaraznih bolesti, njihovog odstranjivanja i iskorenjivanja. Članom 14. je propisano da se zaštita stanovništva od zaraznih bolesti vrši sprovođenjem opštih, posebnih, vanrednih i dugih mera za zaštitu stanovništva od zaraznih bolesti, u skladu sa Zakonom. Jedna od posebnih mera je imunizacija, i zato se na ovoj sednici razmatra aktuelna epidemiološka situacija, kao i vakcinacija stanovništva na teritoriji Mačvanskog upravnog okruga.

Dr Branko Vujković, direktor Zavoda za javno zdravlje Šabac, istakao je da epidemiološka situacija u Mačvanskom okrugu ima povoljan tok sa tendencijom pada, ali da je i dalje prisutno oscilatorno javljanje kovid obolelih pacijenata. U vezi sa tim, naveo je sledeće: na teritoriji ovog okruga su u poslednja 24 časa zabeležena četiri pozitivna slučaja (Loznica-1, Bogatić-2, Krupanj-1); od početka pandemije urađeno je više od 63 hiljade PCR testova i 66 hiljada antigenskih testova; ukupno registrovanih je 27 hiljada kovid pozitivnih osoba. Prvi potvrđen slučaj Kovida-19 je registrovan 27. marta 2020. godine, a ukupan broj obolelih se distribuirao u tri velika talasa. Prvi pik je bio u julu 2020. godine sa 2563 kovid pozitivne osobe, drugi pik u decembru 2020. godine sa 6877 pozitivna slučaja i treći pik u aprilu 2021. godine sa 3952 kovid pozitivne osobe. U ovom momentu broj aktivno kovid obolelih je 142, i to najmanje po jednog obolelog imaju opštine Vladimirci, Koceljeva i Mali Zvornik, a najviše obolelih pripada radno aktivnoj populaciji u dobnoj grupi od 50 do 64 godine i od 35 do 49 godina. Stopa incidence odnosno stopa kovid novoinficiranih u Mačvanskom okrugu na 100 hiljada stanovnika iznosi 9811 novoobolelih i najveća je u Ljuboviji, gde iznosi 12394, a slede Šabac i Bogatić. Vakcinacija u Mačvanskom okrugu je započeta 31. decembra 2020. godine, imunizacijom korisnika Gerontološkog centra Šabac, dok se sa masovnom imunizacijom krenulo 20. januara 2021. godine. Procenat od preko 55% vakcinisanih je postigla opština Mali Zvornik - 59,3% vakcinisanih prvom dozom i 47,3% drugom dozom. Slede: grad Šabac - 50,2%; Loznica - 46,4%; Bogatić - 39%; Ljubovija - 36,7%, i Koceljeva - 35,1%. Najmanji obuhvat vakcinacijom imaju opštine Krupanj i Vladimirci, oko 30% vakcinisanih. Ukupno datih doza u Mačvanskom okrugu je oko 200 hiljada, ali treba imati u vidu da su na teritoriji ovog okruga vakcinisani i zdravstveni radnici Republike Srpske, kao i građani BiH i Republike Severne Makedonije. U sprovođenju vakcinacije, pored države koja omogućava nabavku vakcina, domova zdravlja koji su nosioci posla na terenu, važna je uloga i lokalne samouprave. Na kraju izlaganja, naveo je da su šabački mediji imali 3048 objava na temu pandemije i vakcinacije, kao i to da se ovaj grad, pored pandemije, borio i protiv organizovane grupacije čiji je cilj bio da nanese štetu zdravstvenom sistemu i građanima, sa čim se Šabac izborio. Dodao je da ne sumnja u postizanje kolektivnog imuniteta i pobedu nad ovom pandemijom.

Ass. dr sci. med. Darko Laketić, predsednik Odbora, naglasio je da obuhvat vakcinacije dosta zavisi od saradnje sa svim strukturama lokalne samouprave, te da se na osnovu postignutog na polju imunizacije u Mačvanskom okrugu, ova saradnja primećuje, uz sugestiju da jedinice loklane samouprave nastave sa pružanjem podrške ovom procesu. Nakon nedavno održane sednice Odbora u Merošini, na kojoj su iznete sugestije o najboljim načinima pokretanja procesa imunizacije, postignut je obuhvat od 10% do preko 40% revakcinisanih, što je primer kako se dobrom organizacijom i smislenom akcijom mogu postići rezultati. Shodno navedenom, smatra da treba forsirati terensku aktivnost i Sinofarm vakcinu, koja je zbog svoje termostabilnosti pogodna za tu vrstu rada. Ističe i da veći obuhvat vakcinisanih u jednom okrugu, kao potvrda timskog rada i odgovorne politike, treba da budu plasirani preko lokalnih i republičkih medija, kao podstrek za druge opštine. Suštinski značaj vakcinacije je očuvanje života i bitno je da narod to shvati, kao i to da su sve zemlje koje su omogućile masovnu vakcinaciju svojim građanima već izašle iz kovid sistema. Zatim, u mnogim zemljama je spuštena granica vakcinacije i za decu iznad 12 godina se preporučuje vakcina Fajzer, što je bitno u sprečavanju širenja infekcije, budući da mlaća populacija ima dominantnu ulogu u prenošenju ovog virusa. U našoj zemlji, po broju vakcinisanih osoba preko 35 godina postignuti su željeni procenti, ali je sada važno postići veći obuhvat vakcinisanih osoba ispod 35 godina. Naime, na ovaj način se može sprečiti četvrti talas u septembru, teža klinička slika i veći broj zaraženih. Stoga, ljudima treba razjasniti dileme i objasniti značaj ovog procesa, što se postiže dobrom organizacijom i popularisanjem procesa imunizacije. Naveo je primer Tutina u kojem je procenat vakcinacije nizak (12%) i to zbog verovanja većinskog dela muslimanske populacije da vakcine sadrže svinjski želatin. Iz ovih razloga, Odbor će na sednici u Tutinu pozvati predstavnika Agencije za lekove i medicinska sredstva, kako bi se tim ljudima objasnio sastav vakcina i kako bi se oni zaštitili i započeli masovnu vakcinaciju. Naglasio je da u razgovoru sa ljudima treba razbiti predrasude i razrešiti dileme, kao što je i ona da vakcine utiču na sterilitet.

Dr Slobodan Popović, direktor Opšte bolnice Šabac, rekao je da je kovid pandemija pokazala da je naš zdravstveni sistem dovoljno snažan da ovu krizu prebrodi, a država humanija od mnogih drugih zemalja. Srbija je balansirala između pooštravanja i ublažavanja restriktivnih mera, kako bi privreda i drugi segmenti društva mogli da funkcionišu i kako bi imali sredstava da se izborimo sa ovim virusom. Zahvaljujući autoritetu i posvećenosti predsednika i njegovih saradnika, imalo se sve što je potrebno u ovoj borbi, te da se sada treba angažovati u postizanju epidemiološkog bedema od preko 60% vakcinisanih, kako bi naredni četvrti talas kovid epidemije bio blaži. Izneo je sledeće podatke: Opšta bolnica Šabac je od 9. jula 2020. godine radila kao kovid bolnica, uz napomenu da je hitne kovid pacijente zbrinjavala i pre tog datuma; beleži 2400 hospitalizovanih kovid pacijenata, 13 hiljada pregleda u crvenoj zoni prijemno trijažne ambulante infektivnog odeljenja. U drugoj tzv. zelenoj zoni je od početka kovid pandemije zabeleženo 99 hiljada pregleda, 8600 hospitalizacija, 1200 porođaja, 12 hiljada dijaliza i 2500 hitnih neodložnih operacija. Ova bolnica se organizovala, imala je crvene zone pedijatrije i ginkologije, slala je ispomoć kovid bolnicama u Batajnici, Zemunu, Bežanijskoj Kosi i KBC Dragiša Mišović. Opšta bolnica Šabac u prethodnom periodu nije oskudevala u opremi, ličnoj zaštiti, respiratorima i nabavila je kiseoničke protokomere i kocentratore kiseonika. Na početku epidemije bolnica je imala je 50 kiseoničkih mesta, sada ih ima 260. Trenutno u kovid zoni ima 15 hospitalizovanih kovid pacijenata. Nastavlja se rad po planu i prelazak na non kovid režim rada, iako se u ovoj bolnici sve vreme radilo sa hroničnim pacijentima. U toku je projekat dogradnje i rekonstrukcije ove bolnice. Takođe, bolnica je sertifikovala lekare za pejsmejker, specijalisti internisti su poslati na edukaciju za rad u angio-sali, radi se na razvoju minimalne invazivne hirurgije, kao i boljoj organizaciji lista čekanja. Dodao je da od opreme nedostaje ekstenzioni sto za rad na ortopediji, čijom nabavkom bi kvalitet rada u ovoj oblasti bio podignut za 40%.

Ass. dr sci. med. Darko Laketić, predsednik Odbora, povodom prethodnog izlaganja je naveo da će uporedo sa rekonstrukcijom ove bolnice teći proces nabavke i zanavljanja opreme za zdravstvo, te da nakon izrade projektne dokumentacije i javnog poziva izvođačima, treba što pre početi sa tim radovima. Osim pokretne opreme kao što je ultrazvučni aparat, nabavka opreme kao što je skener treba da bude prilagođena projektu rekonstrukcije. Pomenuo je i da se trenutno gradi 20 zdravstvenih centara, opštih bolnica i domova zdravlja.

Dr Branko Vujković, direktor Zavoda za javno zdravlje Šabac, osvrnuo se na problem finansiranja zavoda za javno zdravlje i dodao da je to zdravstvena ustanova u kojoj radnici ne primaju plate iz budžeta. Za rešavanje ovog pitanja Zavod je predložio tri modela- načina finansiranja, koji su bolji od postojećeg finansiranja. Međutim, čini mu se da **Institut za javno zdravlje Srbije ''Dr Milan Jovanović Batut''** rešavanje ovog pitanja odlaže, imajući u vidu da zaposleni ovog instituta imaju drugačiji način finansiranja. Tokom pandemije, država je interventno pomagala i time omogućila nesmetano funkcionisanje zavoda. Međutim, upozorio je da će zavodi za javno zdravlje u Valjevu i Vranju, pre drugih zavoda, uskoro imati problem finansiranja osnovnih zarada. Naveo je da Zavod za javno zdravlje Šabac ima dva epidemiologa, od kojih je jedan 64-godišnjak, te da su ti ljudi izneli ovu epidemiju, i da iz ovih razloga oni moraju biti rasterećeni briga o plati. Rešavanje problema funkcionisanja i finansiranja zavoda ocenio je kao strateško pitanje koje ne sme više da se odlaže, jer treba biti spreman za novi krug borbe sa korona virusom. Pored rešavanja pomenutog pitanja, očekuje da zavodi kroz Drugi projekat razvoja zdravstva Srbije dobiju potrebnu opremu. Podsetio je da su zavodi prestali da se finansiraju iz budžeta 2003. godine, ali da oni nisu klasična privatna firma i da usled promena na tržištu dolazi do promena i u njihovom funkcionisanju, zbog čega im je neophodna pomoć države.

Ass. dr sci. med. Darko Laketić, predsednik Odbora, saglasan je sa stavom da zavodi za javno zdravlje imaju poseban značaj u vanrednim epidemiološkim okolnostima ali da nije realno prebacivanje zavoda na budžetsko finansiranje jer bi se time povećao broj ugovorenih radnika. U sagledavanju i rešavanju ovog pitanja, pored RFZO-a, treba da učestvuje Vlada i nadležna ministarstva, kako bi se pronašlo odgovarajuće rešenje. Dodao je da će u svojstvu predsednika Odbora inicirati rešavanje ovog problema, uz konstataciju da su zavodi u ovim okolnostima pokazali i svoju snagu i slabost, te da su zavodi u kojima menadžment dobro posluje uspešni, a da ''tonu'' oni drugi gde to nije slučaj.

Nadica Polić, predstavnik Opšte bolnice Loznica, iznela je da je bilo problema u ovoj ustanovi u prethodnom periodu, ali i to da ova bolnica nije bila potpuno u kovid zoni. Naime, od 461 postelje, 134 su bile opredeljene za kovid pacijente, od kojih je većina bila smeštena u adaptiranim prostorijama grudnog, internog i infektivnog odeljenja, koje još nije u potpunosti rekonstruisano. Trenutno je hospitalizovano 19 kovid pacijenata i registrovan jedan kovid pacijent. Započeti radovi na rekonstrukciji bolnice se nastavljju, intenzivno se radi hirurško- ginekološki blok, a nabavka opreme je u završnoj fazi. Istakla je podršku države i to da je ova bolnica prošle godine dobila skener, RTG aparat sa C lukom za ortopediju, kao i tri nova sanitetska vozila. Napomenula je da potreba za kadrovima uvek postoji i istakla dragocenu saradnju i podršku Zavoda za jvano zdravlje Šabac. Dodala je i da je primarna zdravstvena zaštita Loznice nosilac poslova imunizacije.

Dr Jasmina Stanković, direktor Doma zdravlja Šabac, iznela je sledeće: ovaj dom zdravlja ima 440 radnika zaposlenih na neodređeno vreme, od čega 347 zdravstvenih radnika; zaposleno je 107 lekara- kadrovski plan predviđa zapošljavanje 112 lekara; medicinskih sestara ima 179, zdravstvenih saradnika 7, stomatologa 20 i stomatoloških sestara 35. Služba za zdravstvenu zaštitu odraslog stanovništva je najveća i pruža usluge u 4 gradske i 29 seoskih ambulanti. Sedam seoskih ambulanti nije radilo tokom pandemije, a povremeno su zatvarane još tri ambulante. Kovid ambulanta je sve vreme bila aktivna, te je u prvom talasu, u julu mesecu 2020. godine zabeleženo 282 pregleda, u decembru iste godine 534, a krajem aprila 2021. godine 545 pregleda. Dosta timova je radilo, a 56 zdravstvenih radnika slato je na ispomoć u Opštu bolnicu Šabac, Gerontološki centar Šabac i u novu kovid bolnicu u Batajnici. Službi hitne medicinske pomoći nedostaju lekari, 14 lekara zaposleno je na neodređeno radno vreme, a po normtivu bi trebalo da ih ima 19. Vozača je takođe manjak, 13 njih je zaposleno u službi hitne medicinske pomoći i 10 u službi transporta, a svakodnevno postoji potreba za prevozom pacijenata, na kontrole, dijalizu i sl. Istakla je da bez podrške lokalne samouprave ovaj dom zdravlja ne bi izneo pandemiju, kao i da su posredstvom gradskog projekta angažovana četiri vozača i 15 medicinskih sestara. Od 31. decembra 2020. godine je započela vakcinacija korisnika Gerontološkog centra Šabac, a potom zdravstvenih radnika. Punkt za masovnu vakcinaciju je formiran 20. januara 2021. godine, za šta je angažovano sedam timova lekara. Masovna imunizacija, započeta 30. aprila 2021. godine, uz podršku Zavoda za javno zdravlje Šabac i lokalne samouprave, odvijala se i po selima, radi većeg obuhvata vakcinisanih. Timski su se obilazile firme, zatvori, vakcinisana je romska populacija. Dodala je da se imunizacija na terenu nastavlja, kao i da se u narednom periodu planira otvaranje još 4 vakcinalna punkta. Iznela je da postoji potreba za sanitetskim vozilima i da ovaj dom zdravlja ima 31 vozilo, ali da su ona uglavnom izraubovana. Zahvaljjući projektu prekogranične saradnje sa Hrvatskom ''Podrži život'', koji se realizovao u okviru IPA programa, dobijena su dva vozila za prevoz teško obolelih palijativnih pacijenata, jedan ultrazvučni aparat i zaposlena su dva lekara i tri medicinske sestre.

Dr Verica Sofranić, direktor Doma zdravlja Koceljeva, takođe je ukazala na problem nedostatka sanitetskih vozila, imajući u vidu da ovaj dom zdravlja poseduje dva sanitetska vozila, koja tri puta nedeljno moraju da voze pacijente na dijalizu u Šabac i na snimanje rendgen aparatom, posebno tokom korone. Dve seoske ambulante su u prethodnom periodu radile od 7 do 21 časa uveče. Poseduju tri vakcinalna punkta i to u Koceljevi, Crniljevu i Draginju. Do sada je u ovoj opštini prvom dozom vakcinisano 3454 osoba, drugom njih 2925, a stranih državljana 8. Timski rad na terenu se nastavlja. Pored vozila, nedostaju im vozači, ali i kadar, te navela da dodatni problem predstavlja to što su dva lekara na specijalizaciji iz pedijatrije i ginekologije tokom pandemije povučeni u ovaj dom zdravlja, zbog čega će im se produžiti specijalizacija. Objasnila je da je procenat vakcinacije u Koceljevi niži zbog činjenice da veliki deo Draginja, koji pripada ovoj opštini, čini romsko stanovništvo koje živi van Srbije, ali je i dalje tu prijavljeno. S obzirom na to da Dom zdravlja Koceljeva nema laboratoriju i biohemičare, zbog malog broja stanovnika, zahvalila je šabačkoj laboratoriji na podršci.

Valentina Ristić, menadžer Doma zdravlja Mali Zvornik, je rekla da je dobar odziv građana ove opštine na vakcinaciju rezultat razvijene svesti ljudi o značaju vakcinacije, ali i toga što u ovom pograničnom mestu živi dosta ljudi sa dvojnim državljanstvom. Navela je da ovaj dom zdravlja ima 60 zaposlenih i da ga čini pretežno stariji kolektiv, te da postoji potreba za zanavaljem kadra, ali da problem predstavljaju normativi koji to ograničavaju zbog malog broja stanovnika. Pomenula je da su prošle godine, zahvaljujući podršci lokalne samouprave, angažovali dve medicinske sestre, dobili biohemijski analizator za laboratoriju i sanitetsko vozilo, kao i da je ove godine, zbog velikog broja ljudi sa malignim bolestima, opština prepoznala potrebu za nabavkom skenera.

Branka Radivojević, glavna sestra Doma zdravlja Ljubovija, istakla je da je ovaj mali kolektiv uz podršku lokalne samouprave uspeo da odgovori svim izazovima kovid pandemije. Iznela je da je u Ljuboviji vakcinisano preko 5 hiljada osoba, najviše vakcinama Sinofram (2760) i Fajzer (1760), kao i da je zabeležen veliki odziv na vakcinaciju građana BiH.

Dr Branko Isailović, direktor Doma zdravlja Vladimirci, naveo je da je u ovoj opštini prvom dozom vakcinisano 4040 osoba, a drugom 3400. Kao razlog manjeg odziva na vakcinaciju navodi veliki odliv radno aktivnog stanovništva u druge gradove. Izneo je da je 2020. godine dobijeno novo sanitetsko vozilo, kao i to da ovaj dom zdravlja poseduje razvijenu radiološku službu, ali i da postoji potreba za nabavkom novog digitalnog rendgen i ultrazvučnog aparata, kao i vozila za dijalizu. Dodao je da postoji namera o podeli specijalizacije sa DZ Koceljeva, kao i ideja o formiranju hitne pomoći na tom potezu.

Dr Branka Krasavac, direktor Doma zdravlja Loznica, istakla je značaj primarne zdravstvene zaštite kao prve linije fronta u borbi protiv kovid pandemije i navela da je u kovid ambulanti ovog doma zdravlja zabeleženo do 50 pregleda dnevno, kao i da se radilo danonoćno u saradnji sa Opštom bolnicom. Nekoliko lekara ove ustanove poslato je na ispomoć drugim bolnicama. Obuhvat vakcinisanih je blizu 50% i taj proces se odvija uz saradnju sa lokalnom samoupravom i zavodom za javno zdravlje. Vakcinacija se vrši i u ambulantama, kojih ima 17, kao i u Banji Koviljači i Lešnici. Domu zdravlja nedostaju vozila, posebno za dijalizu i prevoz pacijenata ka drugim zdravstvenim ustanovama.

Dr Aleksandar Martinović, direktor Doma zdravlja Bogatić, naglasio je značaj primarne zdravstvene zaštite u borbi protiv kovida, i da je zahvaljujući tome što svako mesto ima ambulantu- koje su adaptirane u kovid ambuante, svim našim građanima su u periodu epidemije bili dostupni lekar i nega. Imajući u vidu da ka Bogatiću gravitira oko 30 hiljada stanovnika, posle Šapca i Loznice, ova opština je imala najveći broj zaraženih u odnosu na broj stanovnika. U kovid ambulanti u decembru i januaru, dnevno je bilo oko 200 pregleda i oko 35 do 40 kovid pozitivnih dnevno. Ukupno je zabeleženo 2800 kovid pozitivnih osoba, što je oko 15% populacije. Naglasio je da je rad u ovom domu zdravlja dobro organizovan, da poseduju rendgen dijagnostiku, laboratoriju i specijalističku službu, ali da postoji problem nedostatka kadra, opreme i da najviše nadostaju sanitetska vozila. Dodao je da obim vakcinisanih iznosi oko 40%, čemu je doprinela aktivnost koordinatora za vakcinaciju i saradnja sa lokalnom samoupravom.

Dr Milenko Krsmanović, predstavnik Doma zdravlja Krupanj, izneo je da je u ovom malom mestu, sa oko 15 hiljada stanovnika, od početka vakcinacije dato 3841 doza vakcine i 3278 druga doza. Vakcinacija je, uz podršku lokalne samouprave, sprovedena u domu zdravlja ali i na terenu, što se pokazalo korisnim za vreme prvomajskih i uskršnjih praznika kada se veliki broj građana odazvao vakcinaciji. Domu zdravlja nedostaju kadrovi, s obzirom na to da je hitna služba u sklopu doma zdravlja i da zbog aktuelne situacije lekari nisu bili u mogućnosti da prate pacijente sa urgentnim stanjem. Ukazao je na problem koji imaju sa informacionim programom, zbog čega im je otežano praćenje evidencije pacijenata i njihovo upućivanje na sekundarni nivo zdravstvene zaštite.

Jelena Pavlović, direktor Filijale RFZO u Šapcu, istakla je odličnu saradnju koju ova ustanova ima sa zdravstvenim ustanovama Mačvanskog okruga. Zaključkom Vlade od aprila 2020. godine, RFZO je za zdravstvene ustanove vršio nabavku lične zaštitne opreme, aparata i svega što se tiče pandemije Kovida-19. Na poslednjem sastanku, koji se redovno održava sa direktorima zdravstvenih ustanova ovog okruga, odlučeno je da Dom zdravlja Bogatić dobije mobilni rendgen aparat za kovid obolele pacijente; Opštoj bolnici Šabac sugerisano je da podnese inicijativu za pejsmejker centar, dok je Opšta bolnica Loznica aplicirala za novi skener. Za kadrovski plan primarnog i sekundarnog nivoa zdravstvene zaštite ovog okruga, rekla je da je prilično popunjen i da inicijativu za proširenje kadrovskog plana po strukturi zdravstvena ustanova treba da podnese Ministarstvu zdravlja. U vezi s tim, navela je sledeće: Opšta bolnica Šabac po osnovu povećanog obima posla ima upražnjena mesta za 4 lekara, 12 za medicinske i farmaceutske tehničare i 7 za lekare na mestu zamene; DZ Šabac po istom osnovu ima mesta za 5 lekara i 12 tehničara; DZ Vladimirci ima mesta za 2 lekara; DZ Loznica- 2 lekara; DZ Krupanj- 1 lekar, Mali Zvornik- 1 lekar; DZ Ljubovija sa stacionarom- 1 lekar i DZ Bogatić- 1 lekar. Opštine Bogatić, Ljubovija sa stacionarom, Vladimirci, Koceljeva, Loznica, Krupanj i Mali Zvornik po kadrovskom planu nemaju nijedno slobodno mesto za srednji kadar medicinskog osoblja. Na teritoriji Mačvanskog okruga, po kadrovskom planu, ukupno ima 124 upražnjena mesta za medicinski i nemedicinski kadar, a najveći broj slobodnih mesta (93) imaju Opšta bolnica Šabac i DZ Šabac.

Svetlana Milijić je potvrdila da Opšta bolnica Šabac, prema kadrovskom planu, ima mesta za još 4 lekara i 12 medicinskih tehničara, te je sugerisala predstavnicima ove ustanove da obrasce za ugovaranje radnika pošalju šabačkoj filijali RFZO-a.

Nikola Radosavljević je ukazao na problem slabog odziva na vakcinaciju u manjim sredinama, što zahteva dodatni angažman. Istakao je da su i primarni i sekundarni nivo zdravstvene zaštite dali podjednak doprinos borbi protiv Kovida-19, te je pohvalio je podršku lokalne samouprave Domu zdravlja Šabac, posredstvom gradskog projekta.

Dr Jelena Vikić, član Gradskog veća za zdravstvo, osvrnula se na doprinos Veterinarskog specijalističkog instituta Šabac tokom korone, posebno povodom PCR testiranja, kao i praćenja efikasnosti vakcina. Iznela je da veliki deo vakcinisane populacije ima solidan titar antitela, dok je kod onih koji su preležali kovid taj titar nešto niži. Određene vakcine su usmerene na različite proteine virusa i između njih ima razlika, te tako Fajzer vakcina daje viši titar antitela na Spajk protein, a ta antitela se upravo ona na koja se građani testiraju, dok Sinofarm vakcina daje antitela na četiri komponente virusa. Radi edukacije stanovništva, smatra, važno je napomenuti da postoje i ta druga antitela, a ne samo na Spajk protein.

Vladan Krasavac, načelnik Mačvanskog upravnog okruga, uz razumevanje trenutne situacije i većeg obima posla u Ministarstvu zdravlja, ukazao je na problem neregulisanja isteka ugovora direktora domova zdravlja što otežava funkcionisanje ove službe, posebno pri postupcima nabavke opreme, te apeluje da se ubrza rešavanje ovog problema.

Ass. dr sci. med. Darko Laketić, predsednik Odbora, naveo je da proces prelaska osnivačkih prava zdravstvenih ustanova sa lokalnih samouprava na republički nivo zahteva usklađivanje akata u nadležnom ministarstvu, što iziskuje vreme, ali da će sugerisati da se ove kadrovske promene ubuduće rešavaju promptno.

Sednica je završena u 13,00 časova.

SEKRETAR PREDSEDNIK

Božana Vojinović Ass. dr sci. med. Darko Laketić